
Az önvédelmi célú polgári fegyvertartás és annak jogpolitikai, valamint gyakorlati jogi aspektusai

Kulcsszavak: Jog; fegyvertartás
A fegyverjog mind hazánkban, mind a világ más országaiban is egy sok esetben problémás és bonyolult jogterület, különösen, amikor a polgárok kezébe kerülő fegyverekről van szó. Ahol a közjog és a magánjog egy olyan nehezen behatárolható és interdiszciplináris területen találkozik, mint az önvédelmi célú polgári lőfegyvertartás, szükségessé válik a határ letisztázása a közérdek és a magánszemélyek alkotmányos jogai között. E dolgozat célja a fegyvertartás hazai szabályozásának bemutatásán túl egy olyan, új engedélyeztetési rendszer körvonalainak megalkotása és jogelméleti megindokolása, amely a fegyverek tartásához fűződő állami monopólium helyett lehetőséget ad Magyarország törvénytisztelő és a jogszabályi feltételeknek eleget tevő polgárainak az önvédelemhez fűződő joguk megfelelő gyakorlásához sok esetben szükséges fegyverek kiszámíthatóbb és átláthatóbb eljárás során való megszerzésére. Ez utóbbihoz kapcsolódóan pedig eldöntésre szorul az a kérdés, hogy engedély helyett kapcsolódhat-e alanyi jog a fegyvertartáshoz, és ha nem, akkor ennek mi a fő oka. Dolgozatomban kitérek az fegyverengedély megszerzésére irányuló eljárás lehetséges reformjaira, a kapcsolódó feltételek jogelméleti és gyakorlati jogi vizsgálatára, az alanyi jog kérdésére a fegyverjog területén, ehhez kapcsolódó nemzetközi példák bemutatásával, valamint az önvédelmi célú polgári fegyvertartás szempontjából a lőfegyverekre vonatkozó hatályos normaanyag vizsgálatára.



